Diari Oficial de la Generalitat Valenciana


Sumari del DOGV 6243, del 12-04-2010 (2010/3929)

RESOLUCIÓ de 26 de març del 2010 de la Direcció General d'Ordenació i Centres Docents, per la qual es dicten instruccions per a les proves d'accés a cada curs, diferent del primer, de les ensenyances professionals de música, en els centres degudament autoritzats per a impartir ensenyances professionals de música en la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6243

Data del DOGV
:   12-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/3929


Data del document
:   26-03-2010

Organisme emissor
:   Conselleria d'Educació

Tipus de document
:   Resolució

Descriptors 

:   * educació artística
    * ensenyament professional
    * accés a l'educació
    * legislació escolar
    * examen
    * música

RESOLUCIÓ de 26 de març del 2010 de la Direcció General d'Ordenació i Centres Docents, per la qual es dicten instruccions per a les proves d'accés a cada curs, diferent del primer, de les ensenyances professionals de música, en els centres degudament autoritzats per a impartir ensenyances professionals de música en la Comunitat Valenciana. [2010/3929]  
La Llei Orgànica 2/2006, de 3 de maig, d'Educació regula en el capítol VI, secció primera les ensenyances elementals i professionals de música i dansa, establint en els articles 48 i 49 la seua organització i els requisits d'accés a les ensenyances professionals respectivament.  
El Reial Decret 1577/2006, de 22 de desembre, pel qual es fixen els aspectes bàsics del currículum de les ensenyances professionals de música, disposa en l'article 7, paràgraf primer que, per a accedir a les dites ensenyances, serà necessari superar una prova específica d'accés regulada i organitzada per les administracions educatives. Així mateix, establix en l'article 7, paràgraf segon, la possibilitat d'accedir a cada curs de les ensenyances professionals de música sense haver cursat els anteriors sempre que, a través d'una prova, l'aspirant demostre posseir els coneixements necessaris per a cursar amb aprofitament les ensenyances corresponents.   
El Decret 158/2007, de 21 de setembre, del Consell pel qual s'establix el currículum de les ensenyances professionals de música i es regula l'accés a estes ensenyances (DOCV 25.09.2007), indica en l'article 9, els requisits d'accés i l'estructura de les proves d'accés a ensenyances professionals i en l'article 10, establix els requisits d'accés i les característiques que han de reunir dites proves.   
En el marc de l'autonomia pedagògica dels centres docents, quant a l'organització d'estes proves, cal dictar instruccions amb la finalitat d'establir criteris comuns i homogeneïtzar les proves d'accés a altres cursos diferents del primer, de les ensenyances professionals de música, amb l'objectiu de fer efectius els dits criteris a partir del curs acadèmic 2010-2011.   
Per tot això, la Direcció General d'Ordenació i Centres Docents, en virtut de les competències establides en el Decret 118/2007, de 27 de juliol, del Consell, pel qual s'establix el Reglament Orgànic i Funcional de la Conselleria d'Educació; així com en l'Orde de 29 de febrer de 2008, de la Conselleria d'Educació, de desplegament del reglament orgànic i funcional del departament, resol:  
Apartat únic  
Aprovar les instruccions i els requisits que han de regir les proves d'accés a altres cursos, diferents del primer, de les ensenyances professionals de música, per a l'alumnat que hi accedisca a partir del curs acadèmic 2010-2011, en els centres degudament autoritzats per a impartir ensenyances professionals de música en la Comunitat Valenciana, que figuren en l'annex de la present Resolució.   
València 26 de març de 2010.- El director general d'Ordenació i Centres Docents: Rafael Carbonell Peris.  
ANNEX   
Instruccions de les proves d'accés a altres cursos, diferents del primer, de les ensenyances professionals de música.  
Primer. Vigència de les proves  
1. La superació de la prova d'accés a qualsevol curs de les ensenyances professionals de música faculta per a matricular-se i cursar les ensenyances professionals de música a partir del curs acadèmic 2010-2011, sempre considerant el límit o la disponibilitat de places vacants.  
2. La superació de la prova d'accés faculta exclusivament per a matricular-se en el curs acadèmic per al que haja sigut convocada.   
Segon. Calendari de realització de les proves d'accés a les ensenyances a altres cursos, diferents del primer, de les ensenyances professionals de música  
1. Per al calendari de les proves d'accés a altres cursos, diferents del primer, de les ensenyances professionals de música, se seguirà el següent calendari orientatiu:  
CONVOCATÒRIA DE JUNY  
- Període de preinscripció: segona quinzena de maig  
- Inscripció: amb 15 dies d'antelació a la realitzación de les proves.  
- Realitzación de les proves: última setmana de juny.  
CONVOCATÒRIA DE SETEMBRE  
- Període d'inscripció: una vegada finalitzat el període de matrícula, després de la convocatòria de proves d'accés del mes de juny.  
- Realització de les proves: primera quinzena del mes de setembre.  
2. Les proves d'accés a les ensenyances professionals de música se celebraran en els conservatoris i centres degudament autoritzats que impartisquen ensenyances professionals de música de la Comunitat Valenciana.  
3. El calendari, lloc de celebració i horari per a la realització de cada una de les parts que integren dites proves s'exposaran en els taulers d'anuncis dels conservatoris o centres d'ensenyances professionals de música de la Comunitat Valenciana, amb antelació suficient i, com a mínim, una setmana abans de la data d'inici de la celebració de la prova.  
Tercer. Inscripció per a les proves  
1. La inscripció per a les proves es realitzarà en la secretaria del conservatori o centre d'ensenyances professionals de música en què es desitge realitzar la prova.   
2. Els aspirants amb alguna discapacitat que precisen algun tipus d'adaptació de temps o mitjans per a la realització de la prova, han de formular la corresponent petició concreta en el moment de sol·licitar la inscripció.   
3. L'Administració educativa, a proposta dels centres docents, autoritzarà les adaptacions necessàries per a permetre la realització de la prova específica d'accés a les persones amb discapacitat que hi opten.   
Quart. Documentació  
1. Els aspirants han d'acompanyar a la seua sol·licitud d'inscripció els documents següents:  
a) Fotocòpia del Document Nacional d'Identitat o NIE.  
b) Resguard d'haver efectuat l'ingrés bancari per l'import del preu públic corresponent als drets d'examen, vigent en el moment de la inscripció.  
2. Els aspirants amb alguna discapacitat, que sol·liciten algun tipus d'adaptació de temps o mitjans per a la realització de la prova, adjuntaran a la seua sol·licitud un certificat acreditatiu del grau de minusvalidesa.  
3. Els conservatoris i centres d'ensenyances professionals de música facilitaran als aspirants interessats a participar en estes proves la informació i l'orientació necessàries per a la realització de les mateixes i comprovaran que les sol·licituds estiguen degudament emplenades i que s'adjunten els documents acreditatius que es precisen.   
Quint. Estructura de les proves d'accés a altres cursos, diferents del primer, de les ensenyances professionals de música  
1. En l'article 10.1, d'accés a altres cursos, del Decret 158/2007 de 21 de setembre, del Consell pel qual s'establix el currículum de les ensenyances professionals de música i es regula l'accés a estes ensenyances, s'especifica que per a accedir directament a un curs diferent del primer, en una especialitat determinada, sempre que no s'haja cursat cap dels anteriors cursos, serà necessari superar una prova específica d'accés per mitjà de la qual l'aspirant demostre tindre els coneixements necessaris per a cursar amb aprofitament estes ensenyances. Dita prova tindrà com a referent els objectius, continguts i criteris d'avaluació de les assignatures dels cursos anteriors a què s'aspira i tindrà l'estructura que es proposa en l'article 9, del Decret 158/2007 de 21 de setembre, per a l'accés a primer curs d'ensenyances professionals.   
2. Els continguts, el grau de dificultat i la forma de realització de la prova estaràn en concordança amb els objectius, continguts i criteris d'avaluació establits per a cada curs, en el currículum d'estes ensenyances segons el Decret 158/2007, de 21 de setembre, concretat en el projecte educatiu de cada centre d'ensenyances professionals de música.  
3. Cada centre, en l'exercici de la seua autonomia curricular, ponderarà la prova i el contingut de la mateixa.  
4. La superació de la prova d'accés a un curs diferent del primer, sense haver cursat els anteriors, comporta la convalidació de totes les assignatures dels cursos anteriors a què s'accedix.   
5. En el cas que un alumne no supere la prova per al curs en què s'ha inscrit, el tribunal podrà proposar el seu accés a un curs inferior.   
Sext. L'estructura d'accés per a cada curs, diferent del primer, de les ensenyances professionals de música, és la següent:  
- SEGON CURS  
Es realitzaran les proves d'accés a segon curs d'ensenyances professionals de música, tal com s'està fent en primer curs, és a dir, les tres proves que s'especifiquen en l'article 9.5 del Decret 158/2007 de 21 de setembre, del Consell, pel qual s'establix el currículum de les ensenyances professionals de música i es regula l'accés a estes ensenyances, adaptades a les dificultats tècniques i instrumentals dels continguts terminals de primer curs d'ensenyances professionals de música:  
- Lectura a primera vista d'un fragment adequat a l'instrument.  
- Prova de capacitat auditiva i de coneixements teòricopràctics del llenguatge musical.   
- Interpretació d'una obra, un estudi o un fragment triat pel tribunal d'una llista de tres que presentarà l'alumne. Es valorarà l'execució de memòria de les obres presentades.   
- TERCER CURS  
Es realitzaran les proves d'accés a tercer curs d'ensenyances professionals de música, adaptades a les dificultats tècniques i instrumentals dels continguts terminals de segon curs d'ensenyances professionals de música:  
- Llenguatge Musical  
Una prova de llenguatge musical per a valorar les aptituds i els coneixements aconseguits durant el segon curs d'ensenyances professionals. Les àrees de valoració se centraran en: entonació, escolta intel·ligent, ritme i teoria.  
- Instrument  
Interpretació d'una obra, un estudi o un fragment triat pel tribunal d'una llista de tres que presentarà l'alumne. Es valorarà l'execució de memòria de les obres presentades.   
- Primera vista  
Lectura a primera vista d'un fragment adequat a l'instrument.   
- Piano complementari  
Les proves consistiran en:  
1.Una lectura a primera vista d'un fragment adequat a les dificultats tècniques d'un nivell i dels continguts de primer curs de l'assignatura de piano complementari d'ensenyances professionals de música.  
2.Interpretació d'un estudi, una peça o un fragment d'obra triat pel tribunal d'una llista de tres que presentarà l'alumne, amb un nivell de primer curs de l'assignatura de piano complementari d'ensenyances professionals de música. Es valorarà l'execució de memòria de les obres presentades.   
- QUART CURS  
Es realitzarà les proves d'accés a quart curs d'ensenyances professionals de música, adaptades a les dificultats tècniques i instrumentals dels continguts terminals de tercer curs d'ensenyances professionals de música:  
- Instrument  
Interpretació d'una obra, un estudi o un fragment triat pel tribunal d'una llista de tres obres que presentarà l'alumne. Es valorarà l'execució de memòria de les obres presentades.   
- Primera vista  
Lectura a primera vista d'un fragment adequat a l'instrument.   
- Harmonia  
Les proves consistiran en:  
1. Realització d'un baix xifrat o l'harmonització d'un tiple, adequat al nivell de primer curs de l'assignatura d'Harmonia d'ensenyances professionals de música.   
2. Prova d'audició guiada, on l'aspirant realitze una anàlisi harmònica d'un exercici proposat pel tribunal, adequat al nivell de primer curs de l'assignatura d'harmonia d'ensenyances professionals de música.  
- Piano complementari  
Les proves consistiran en:  
1.Una lectura a primera vista d'un fragment adequat a les dificultats tècniques d'un nivell i dels continguts de segon curs de l'assignatura de piano complementari d'ensenyances professionals de música.  
2.Interpretació d'un estudi, una peça o un fragment d'obra triat pel tribunal d'una llista de tres que presentarà l'alumne, amb un nivell de segon curs de l'assignatura de piano complementari d'ensenyances professionals de música. Es valorarà l'execució de memòria de les obres presentades.  
- QUINT CURS:  
Es realitzarà les proves d'accés a quint curs d'ensenyances professionals de música, adaptades a les dificultats tècniques i instrumentals dels continguts terminals de quart curs d'ensenyances professionals de música:   
- Instrument  
Interpretació d'una obra, un estudi o un fragment triat pel tribunal d'una llista de tres que presentarà l'alumne. Es valorarà l'execució de memòria de les obres presentades.   
- Primera vista  
Lectura a primera vista d'un fragment adequat a l'instrument.   
- Harmonia  
Les proves consistiran en:  
1. Realització d'un baix xifrat o l'harmonització d'un tiple, adequat al nivell de segon curs de l'assignatura d'Harmonia d'ensenyances professionals de música.  
2. Prova d'audició guiada, on l'aspirant realitze una anàlisi harmònica d'un exercici proposat pel tribunal, adequat al nivell de segon curs de l'assignatura d'Harmonia d'ensenyances professionals de música.  
- Piano complementari  
Les proves consistiràn en:  
1.Una lectura a primera vista d'un fragment adequat a les dificultats tècniques d'un nivell i dels continguts de tercer curs de l'assignatura de piano complementari d'ensenyances professionals de música.  
2.Interpretació d'un estudi, una peça o un fragment d'obra triat pel tribunal d'una llista de tres que presentarà l'alumne, amb un nivell de tercer curs de l'assignatura de piano complementari d'ensenyances professionals de música. Es valorarà l'execució de memòria de les obres presentades.   
- SEXT CURS:  
Es realitzarà les proves d'accés a sext curs d'ensenyances professionals de música, adaptades a les dificultats tècniques i instrumentals dels continguts terminals de quint d'ensenyances professionals de música:  
- Instrument  
Interpretació d'una obra, un estudi o un fragment triat pel tribunal d'una llista de tres que presentarà l'alumne. Es valorarà l'execució de memòria de les obres presentades.   
- Primera vista  
Lectura a primera vista d'un fragment adequat a l'instrument.   
- Anàlisi  
Les proves consistiran en:  
1. Anàlisi musical d'una peça o fragment, adequat al nivell de primer curs de l'assignatura d'Anàlisi d'ensenyances professionals de música.  
2. Exercici d'audició guiada, on l'aspirant comente i valore harmònica i formalment el contingut del que escolta, adequat al nivell de primer curs de l'assignatura d'Anàlisi d'ensenyances professionals de música.   
- Història de la música  
Les proves consistiran en:  
1. Desenrotllament d'un tema del currículum o part d'este, adequat al nivell de primer curs de l'assignatura d'Història de la música d'ensenyances professionals de música.  
2. Exercici d'audició comentada, contextualitzant l'obra o fragment dins del moment històric, a través d'un comentari escrit, detallant els aspectes estètics i històrics rellevants, adequat al nivell de primer curs de l'assignatura d'Història de la música d'ensenyances professionals de música.  
- Acompanyament (clau, guitarra, òrgan, piano)  
Les proves consistiran en:  
1. Transposició, a una determinada distància intervál·lica, de l'acompanyament d'una obra; adequada al nivell de primer curs de l'assignatura d'Acompanyament d'ensenyances professionals de música.  
2. Realització de l'acompanyament d'una melodia xifrada proposada pel tribunal, adequat al nivell de primer curs de l'assignatura d'Acompanyament d'ensenyances professionals de música.  
- En el cas de les especialitats instrumentals, en la prova d'accés de les quals a primer curs d'ensenyances professionals de música es requerisca interpretar dos obres amb un nivell de dificultat que permeta a l'alumnat iniciar els estudis professionals amb els recursos tècnics adequats, es mantindrà este requisit en les proves d'accés a cada un dels cursos diferents del primer.  
- En cant s'exigirà, des de segon curs d'ensenyances professionals de música, l'assignatura de Idiomes aplicats al cant d'acord amb el desenrotllament curricular de cada curs.   
Sèptim. Tribunals  
1. La composició del Tribunal es regirà per el que s'ha especificat en l'article 11 del Decret 158/2007 de 21 de setembre, anteriorment mencionat.  
2. Per a la realització i valoració de les proves d'accés a altres cursos, diferents del primer, de les ensenyances professionals de música, el Tribunal es podrà compondre d'ajudants especialistes en els distints exercicis per a la valoració d'estos.   
3. El nomenament dels membres de cada Tribunal i dels suplents serà publicat en el tauler d'anuncis del corresponent centre autoritzat d'ensenyances professionals de música.  
Octau. Reclamació contra qualificacions  
1. Caldrà ajustar-se al que disposa l'article 12 del Decret 158/2007 de 21 de setembre, anteriorment mencionat.  
Nové. Certificats de superació  
1. Els que hagen superat la prova d'accés podran sol·licitar un certificat acreditatiu, en la secretaria del conservatori o centre d'ensenyances professionals de música en què hagen realitzat la prova.  
2. En cap cas s'estendrà certificació d'haver superat alguna part de la prova d'accés.  
Desé. Oferta de vacants  
1. La prelació en l'orde d'oferta de vacants escolars en les convocatòries de juny i setembre serà la següent:   
1. Alumnat que supere la prova d'accés al primer curs de les ensenyances professionals, en la convocatòria de juny, amb edats compreses entre 12 i 18 anys.  
2. Alumnat que supere la prova d'accés a cursos diferents del primer, en la convocatòria de juny, amb edats compreses entre 12 i 18 anys.  
3. Alumnat que supere les proves d'accés al primer curs, en la convocatòria de juny, amb edats superiors als 18 anys.  
4. Alumnat que supere la prova d'accés a cursos diferents al primer d'ensenyances professionals, en la convocatòria de juny, amb edats superiors als 18 anys.  
5. Alumnat que ha superat la prova d'accés en altres conservatoris o centres autoritzats, en la convocatòria de juny i no disposa de lloc escolar. En este sentit, tindran preferència en el cas d'existir més aspirants que places escolars els alumnes i les alumnes amb edats compreses entre 12 i 18 anys.  
6. Alumnat que supere les prova d'accés al primer curs de les ensenyances professionals, en la convocatòria de setembre, amb edats compreses entre 12 i 18 anys.  
7. Alumnat que supere la prova d'accés a cursos diferents del primer d'ensenyances professionals, en la convocatòria de setembre, amb edats compreses entre 12 i 18 anys.  
8. Alumnat que supere les proves d'accés al primer curs de les ensenyances professionals, en la convocatòria de setembre, amb edats superiors als 18 anys.  
9. Alumnat que supere la prova d'accés a cursos diferents al primer d'ensenyances professionals, en la convocatòria de setembre, amb edats superiors als 18 anys.   
10. Alumnat que sol·licite trasllat d'expedient des d'un altre conservatori o centre autoritzat.